
                    Nr.23/281/2001

BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



Vă înaintăm, alăturat, Raportul la proiectul de Lege pentru aprobarea Ordonanţei de urgenţă a Guvernului nr.125/2001 privind unele măsuri pentru execuţia lucrărilor de reabilitare a Grupului nr.1 de 210 MW din Centrala Termoelectrică Mintia-Deva.



Acest proiect de lege a fost transmis comisiei spre dezbatere în procedură de urgenţă.



Ordonanţa are avizul favorabil al Consiliului Legislativ, iar proiectul legii de aprobare a fost avizat favorabil de:

· Comisia pentru buget, finanţe şi bănci;

· Comisia juridică, de disciplină şi imunităţi.



PREŞEDINTE,                                           SECRETAR,

                      István Antal                                              Aurelia Vasile          

RAPORT

asupra proiectului de Lege pentru aprobarea Ordonanţei de urgenţă a Guvernului nr.125/2001 privind unele măsuri pentru execuţia lucrărilor 

de reabilitare a Grupului nr.1 de 210 MW din Centrala 

Termoelectrică Mintia-Deva



Cu adresa nr.590 din 2 mai 2001, în conformitate cu prevederile art.89 şi 107 din Regulamentul Camerei Deputaţilor, Biroul Permanent al Camerei Deputaţilor a sesizat Comisia pentru industrii şi servicii cu examinarea în vederea dezbaterii şi avizării în procedură de urgenţă, pe fond, a proiectului de Lege pentru aprobarea Ordonanţei de urgenţă a Guvernului nr.125/2001 privind unele măsuri pentru execuţia lucrărilor de reabilitare a Grupului nr.1 de 210 MW din Centrala Termoelectrică Mintia-Deva.


Proiectul de lege a fost trimis, în conformitate cu art.114 alin.(4) din Constituţia României, de către Guvernul României, cu adresa nr.E 328/18.10.2001.



Proiectul de lege are ca obiect de reglementare susţinerea finalizării Acordului interguvernamental româno-rus din 18.08.1999 şi a proiectului de retehnologizare a Grupului nr.1 al Centralei Termoelectrice Mintia-Deva, prin scutirea de la plata drepturilor de import pentru instalaţiile, echipamentele, utilajele, părţi ale acestora şi know-how livrate din Federaţia Rusă, în contul stingerii creanţelor financiare.



Stingerea datoriei Federaţiei Ruse către România, în sumă de 21.708.166,28 dolari SUA, convenită prin Acordul şi Protocolul ratificat prin Ordonanţa Guvernului nr.6/2000, face obiectul Ordonanţei Guvernului nr.214/2000 privind unele măsuri pentru execuţia lucrărilor de reabilitare a Grupului nr.1 de 210 MW din Centrala Termoelectrică Mintia-Deva.



Ordonanţa Guvernului nr.214/2000 prevede de asemenea că Ministerul Finanţelor Publice garantează în numele statului un credit extern precum şi dobânzile, comisioanele şi alte costuri aferente, în vederea asigurării resuselor financiare necesare părţii române pentru finanţarea lucrărilor, echipamentelor şi utilajelor destinate retehnologizării Grupului nr.1 de 210 MW din Centrala Termoelectrică Mintia-Deva.



Ordonanţa de urgenţă a Guvernului nr.125/2001 a fost avizată favorabil de Consiliul Legislativ, conform adresei nr.1099/17.10.2001, de Comisia juridică, de disciplină şi imunităţi, în şedinţa din 24 octombrie 2001 şi de Comisia pentru buget, finanţe şi bănci în 20 noiembrie 2001.



Având în vedere cele menţionate mai sus precum şi faptul că prevederile oronanţei intră în categoria ajutoarelor de stat, iar în acest caz este necesară decizia de autorizare emisă de Consiliul Concurenţei, comisia a avizat favorabil proiectul de Lege pentru aprobarea Ordonanţei de urgenţă a Guvernului nr.125/2001 privind unele măsuri pentru execuţia lucrărilor de reabilitare a Grupului nr.1 de 210 MW din Centrala Termoelectrică Mintia-Deva, cu condiţia ca în termen de 10 zile Ministerul Finanţelor Publice să facă notificarea ajutorului de stat la Consiliul Concurenţei.



Ca urmare a faptului că Ministerul Finanţelor Publice a făcut notificarea amintită către Consiliul Concurenţei, înregistrată cu nr.RS-AS-nr.-48/29.11.2001, comisia propune plenului Camerei Deputaţilor adoptarea proiectului de Lege pentru aprobarea Ordonanţei de urgenţă a Guvernului nr.125/2001 în forma propusă de iniţiator.

În raport de obiectul şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Aurelia Vasile

Expert,

Mariana Dragu

